b'\n_START_ARTICLE_\nKorovci\n_START_SECTION_\nOpis naselja\n_START_PARAGRAPH_\nKor\xc3\xb3vci so razlo\xc5\xbeena vas sz. od Cankove v bli\xc5\xbeini potoka Ku\xc4\x8dnice na podro\xc4\x8dju Gori\xc4\x8dkega. Ve\xc4\x8dinoma so hi\xc5\xa1e ob cesti Cankova - Gerlinci pod teraso, ki se proti severu dviga. Del vasi ob cesti proti Gornjim \xc4\x8crncem imenujejo Kl\xc3\xa1vzel, skrajni del proti jz. ob cesti proti Gerlincem pa K\xc3\xb3trman. Skozi naselje te\xc4\x8de potok, ki se na jz. izliva v Ku\xc4\x8dnico._NEWLINE_Severni del va\xc5\xa1kega ozemlja pokrivajo me\xc5\xa1ani gozdovi.(Gornji gozdovi, Koro\xc5\xa1ka gora ali samo Gora). Osrednji del (Kosmat\xc3\xadce, Pod Gor\xc3\xb3, V tali, Pod \xc3\xb3gradi, Dolnja Poula) je obdelan. Ob Ku\xc4\x8dnici so travni\xc5\xa1ke povr\xc5\xa1ine Dolenji travniki._NEWLINE_Pri hi\xc5\xa1ah je sadno drevje in brajde. Ve\xc4\x8dina doma\xc4\x8dij ima vodovod. Bogat revir poljske in gozdne divjadi pripada lovski dru\xc5\xbeini Cankova.\n_START_SECTION_\nIz zgodovine Korovec\n_START_PARAGRAPH_\nPrvi\xc4\x8d v zgodovini se vas Korovci omenja leta 1366 kot \xc2\xbbVilla seu possesio Grofenyk\xc2\xab, to pomeni \xc2\xbbhi\xc5\xa1a oziroma grofovo selo\xc2\xab. Ob reki Olsnitz, to je ob dana\xc5\xa1nji Ku\xc4\x8dnici, so mad\xc5\xbearski kralji in grofje posebej iz Gornje Lendave, to je dana\xc5\xa1nja vas Grad, imeli svoja lovi\xc5\xa1\xc4\x8da za nizko in srednjo divjad. Listina iz leta 1499 omenja med drugimi tudi vas Korosecz, to je vas Korovci, o kateri pravi, da le\xc5\xbei na zelo lepem terenu in da je bogata z divja\xc4\x8dino. Tudi v protestantskem Vizitacijskem zapisniku murskosobo\xc5\xa1ke dekanije iz leta 1627 se omenja vas Korovci, kot lep kraj z velikimi gozdovi._NEWLINE_Iz zgoraj omenjenih listin pa ni razvidno, kako velik kraj bi naj bila vas Korovci in koliko prebivalcev bi naj imela. To lahko delno ugotovimo iz Vizitacijskega zapisnika iz leta 1778, torej 24 let po tem, ko je bila ustanovljena \xc5\xbeupnija na Cankovi. V zapisniku, ki je ohranjen v \xc5\xbeupnijskem arhivu na Cankovi se omenjajo naslednje vasi: Korovci, Cankova, Topolovci, Beznovci, Domajinci, Skakovci, Strukovci, Brezovci, Lemerje in Pu\xc5\xbeevci. V teh vaseh je bilo 985 rimokatoli\xc4\x8danov in 677 evangeli\xc4\x8danov oz. protestantov. V Korovcih je bilo omenjenega leta 162 katoli\xc4\x8danov, evangeli\xc4\x8danov pa ni bilo. Od 162 prebivalcev vasi Korovci je bilo 123 odraslih oseb in 39 mladoletnih va\xc5\xa1\xc4\x8danov. _NEWLINE_Zanimivo pa je \xc5\xa1olsko poro\xc4\x8dilo \xc2\xbbSchulfassion-Iskolabevallasa\xc2\xab\xc2\xa0iz leta 1858. Iz vasi Korovci, Cankova, Gornji \xc4\x8crnci, Domajinci, Topolovci in Skakovci je hodilo v \xc5\xa1olo na Cankovo 79 otrok, od tega 44 de\xc4\x8dkov in 35 deklic. Samo iz vasi Korovci pa 8 de\xc4\x8dkov in 4 deklice. _NEWLINE_\xc5\xa0ola je imela en u\xc4\x8dni prostor, u\xc4\x8ditelj pa dve sobi in kuhinjo. U\xc4\x8ditelj in kantor je bil imenovanega leta Augu\xc5\xa1tin\xc4\x8di\xc4\x8d Mihael. Leta 1858 je bilo v Korovcih rojenih 9 (devet) otrok, poro\xc4\x8dil se je en par, umrlo pa je 5 (pet) oseb (dva dojen\xc4\x8dka, en dvanajstletni otrok in dve odrasli osebi). Omenimo naj \xc5\xa1e, da so nekateri otroci iz krajev ob Ku\xc4\x8dnici hodili v \xc5\xa1olo v Avstrijsko Radgono in da do leta 1850 sploh ni bil obvezen pouk v \xc5\xa1oli._NEWLINE_Kakor iz drugih vasi, so tudi iz Korovec svoje mrtve pokopavali na pokopali\xc5\xa1\xc4\x8du na Cankovi, ki je bilo okrog cerkve. Leta 1863 in leta 1879 pa je iz\xc5\xa1el mad\xc5\xbearski splo\xc5\xa1ni zakon, da mrli\xc4\x8da ne smejo nesti v drugo vas, oziroma preko druge vasi. Tako je skoraj vsaka vas dobila svoje pokopali\xc5\xa1\xc4\x8de. Iz \xc5\xbeupnijske knjige je razvidno, da so va\xc5\xa1\xc4\x8dani Korovec zahtevam tega zakona zadostili leta 1886. Zadnja oseba, ki je bila pokopana na pokopali\xc5\xa1\xc4\x8du na Cankovi je bil Reiter Janos, Korovci \xc5\xa1t. 2, umrl pa je 24.05.1886. Do novembra istega leta v vasi Korovci ni umrla nobena oseba, 28.11.1886 pa je umrla \xc5\xbdilavec Terezija, Korovci \xc5\xa1t. 31 in je bila 30.11.1886 pokopana \xc5\xbee na novem pokopali\xc5\xa1\xc4\x8du v Korovcih._NEWLINE_Zaradi sorazmerno majhne oddaljenosti od \xc5\xbeupnijske cerkve, verniki iz Korovec niso \xc4\x8dutili posebne potrebe po posebnem verskem prostoru, kljub temu pa so leta 1862 postavili v sredi\xc5\xa1\xc4\x8du vasi kamniti kri\xc5\xbe z lepo urejeno okolico. Tu so se zbirali k \xc5\xa1marni\xc4\x8dni pobo\xc5\xbenosti v mesecu maju. Od tega kri\xc5\xbea je \xc5\xa1la vsako leto tudi procesija na binko\xc5\xa1tno nedeljo v \xc5\xbeupnijsko cerkev na Cankovi. Na \xc2\xbbrisalsko\xc2\xab\xc2\xa0nedeljo pa je bila koro\xc5\xa1ka \xc2\xbbbu\xc4\x8da\xc2\xab. Sedaj se praznovanje te \xc2\xbbbu\xc4\x8de\xc2\xab\xc2\xa0opravi v kapeli Svetega Duha, ki stoji v sredi\xc5\xa1\xc4\x8du vasi in so jo va\xc5\xa1\xc4\x8dani zgradili leta 1989. \xc5\xbdelja, da bi imeli v Korovcih tudi kapelo izhaja \xc5\xbee od za\xc4\x8detka prej\xc5\xa1njega stoletja. Tako so imeli pred prvo svetovno vojno v vasi \xc5\xbee na\xc4\x8drt za va\xc5\xa1ko kapelo, pred drugo svetovno vojno pa je bil kupljen tudi material za izgradnjo le-te. Vendar sta obe svetovni vojni, tako prva kot druga prepre\xc4\x8dili gradnjo kapele. Sedaj je kapela Svetega Duha va\xc5\xa1\xc4\x8danom Korovec v ponos.'